Juha Sipilän hallitusta ei jaa ainoastaan Kreikan tukipaketti, vaan entistä enemmän pakolaisten vastaanottaminen. Sisäministeri Petteri Orpo on vaatinut perussuomalaisilta yhteistä linjaa pakolaisista, kun taas Timo Soini syyttää Orpoa omavaltaisista ratkaisuista.

Sisäministeri Petteri Orpon (kok.) ja perussuomalaisten riitely alkoi, kun Orpo sisäministerinä neuvotteli taakanjaosta, jolla Etelä-Eurooppaan saapuneita pakolaisia jaettaisiin koko EU:n alueelle. 40 000:n pakolaisen siirto hyväksyttiin lopulta neuvotteluissa.

Perussuomalaiset jättivät neuvottelutulokseen varauman hallituksessa, mutta hyväksyivät taakanjaon lopulta lopulta suuressa valiokunnassa. Sampo Terhon esityksestä, joka korosti uudelleenjaon vapaaehtoisuutta, äänestettiin kuitenkin suuressa valiokunnassa, ja se kaatui äänin 18–5.

Ratkaisematta on vielä 5 000 pakolaisen jako, mutta Petteri Orpon mukaan se on uudessa tilanteessa kymmenennen luokan kysymys. Sisäministeriö on arvellut Suomeen tulevan lähiaikoina 15 000 uutta pakolaista, jotka vaativat uusia vastaanottokeskuksia:

– Ongelma tulee pahenemaan, mutta silti Kreikan ja Italian on saatava oma valvontansa kuntoon, Orpo sanoo.

Perussuomalaiset suututti lopullisesti Orpon haastattelu lauantain Helsingin Sanomissa (siirryt toiseen palveluun). Siinä Orpo vaati perussuomalaisia muodostamaan yhteisen linjan maahanmuutto-ongelmissa, jotta hallitus voi tehdä päätöksiä. Timo Soinin mukaan Orpo on toiminut omin päin:

– Kyllä tästä on käytävä neuvottelut koko hallituksen kesken. Tällaista asiaa ei voi yksi ministeri päättää.

Soinin mukaan pakolaisten vastaanotossa etuoikeuden on oltava naisilla, lapsilla ja kristityillä.

Juttuun täydennetty 24.8.2015 kello 11.48 Sampo Terhon esitystä koskeva virke.